Un bebeluș a fost născut mort, ieri, la Maternitatea din Câmpina. Aflată la prima naștere, o prahoveancă a cărei sarcină a fost monitorizată la o clinică privată din Ploiești, a ales să aducă pe lume copilul la Câmpina. Potrivit directorul medical al SMC, Călin Tiu, „nici mama, nici bebelușul nu prezentau probleme în momentul internării. Din nefericire, în urma operației de cezariană,efectuată la termen, fetița s-a născut moartă”.
Cazul este acum anchetat inclusiv de Poliție. Mama se află în continuare internată, cu o evoluție favorabilă, aceasta primind și consiliere psihologică.
„Femeia a ajuns la spital și evoluția sarcinii era în parametri normali. Șefa secției Obstetrică Ginecologie este cea care a efectuat intervenția chirurgicală. Copilul s-a născut mort, nu există la momentul actual vreo explicație, urmează să se stabilească dacă acest caz este unul de malpraxis sau nu. Efectuăm o anchetă internă, se iau declarații de la personalul medical implicat, urmează ca medicii legiști să se pronunțe și ei”, a precizat medicul Călin Tiu.
Pe parcursul acestei zile, probele vor ajunge la Institutul de Medicină Legală Ploiești.
Din informațiile furnizate de spital, „dacă vor fi întrunite elementele necesare justificative, se va sesiza Colegiul Medicilor Prahova.”